CELEX: 32017R0270
Language: ro
Date: 2017-02-16 00:00:00
Title: Regulamentul de punere în aplicare (UE) 2017/270 al Comisiei din 16 februarie 2017 de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active fluorură de sulfuril (Text cu relevanță pentru SEE. )

17.2.2017   
               
               
                  RO
               
               
                  Jurnalul Oficial al Uniunii Europene
               
               
                  L 40/48
               
            REGULAMENTUL DE PUNERE ÎN APLICARE (UE) 2017/270 AL COMISIEI
      din 16 februarie 2017
      de modificare a Regulamentului de punere în aplicare (UE) nr. 540/2011 în ceea ce privește condițiile de aprobare a substanței active fluorură de sulfuril
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special al doilea caz prevăzut la articolul 21 alineatul (3) și articolul 78 alineatul (2),
      întrucât:
      
                  (1)
               
               
                  Directiva 2010/38/UE a Comisiei (2) oferă informații de confirmare suplimentare privind estimările duratei de viață a fluorurii de sulfuril în atmosferă, concentrațiile troposferice de fluorură de sulfuril și condițiile de măcinare necesare pentru a se asigura că reziduurile conținând ioni de fluor din cereale nu depășesc concentrațiile naturale de fond.
               
            
                  (2)
               
               
                  Substanțele active incluse în anexa I la Directiva 91/414/CEE a Consiliului (3) se consideră a fi fost aprobate în temeiul Regulamentului (CE) nr. 1107/2009 și sunt enumerate în partea A a anexei la Regulamentul de punere în aplicare (UE) nr. 540/2011 al Comisiei (4).
               
            
                  (3)
               
               
                  Notificatorul a transmis informații suplimentare pentru a confirma evaluarea riscurilor privind comportamentul fluorurii de sulfuril în atmosferă și privind reziduurile de ioni de fluor din produsele de morărit prezente în utilaje în timpul fumigării.
               
            
                  (4)
               
               
                  Regatul Unit a evaluat informațiile suplimentare transmise de notificator. La 4 iunie 2015, Regatul Unit și-a transmis evaluarea celorlalte state membre, Comisiei și Autorității Europene pentru Siguranța Alimentară (denumită în continuare „autoritatea”), sub forma unui addendum la proiectul de raport de evaluare.
               
            
                  (5)
               
               
                  Comisia a considerat că, potrivit informațiilor suplimentare transmise de notificator, nu putea fi exclusă posibilitatea ca limitele de reziduuri din produsele de morărit prezente în utilaje în timpul fumigării să depășească concentrațiile naturale de fond de ioni de fluor sau să nu atingă limitele maxime relevante de reziduuri. Prin urmare, condițiile de aprobare ar trebui modificate pentru a se asigura că produsele de morărit prezente în utilajele tratate sunt întotdeauna în conformitate cu dispozițiile din Regulamentul (CE) nr. 396/2005 al Parlamentului European și al Consiliului (5). De asemenea, se consideră că informațiile transmise nu au demonstrat stabilitatea fluorurii de sulfuril în troposferă. Așadar, este necesară și o monitorizare ulterioară a concentrațiilor sale troposferice, până când se furnizează dovada fermă a stabilității acestei substanțe, și transmiterea regulată, o dată la cinci ani, a informațiilor în acest sens către Comisie, statele membre și Autoritatea Europeană pentru Siguranța Alimentară.
               
            
                  (6)
               
               
                  Fluorura de sulfuril este aprobată, de asemenea, ca biocid, în conformitate cu Directiva 2009/84/CE a Comisiei (6). Din cauza acelorași preocupări legate de comportamentul în mediu al fluorurii de sulfuril utilizate ca pesticid, au fost solicitate informații suplimentare care să includă o monitorizare a concentrațiilor troposferice. Datele de transmitere a informațiilor ar trebui să fie aceleași, pentru a se evita activitățile redundante și a se raționaliza procesul de evaluare.
               
            
                  (7)
               
               
                  Prin urmare, anexa la Regulamentul de punere în aplicare (UE) nr. 540/2011 ar trebui modificată în consecință.
               
            
                  (8)
               
               
                  Solicitantului i s-a oferit posibilitatea de a trimite observații cu privire la raportul de examinare.
               
            
                  (9)
               
               
                  Statelor membre ar trebui să li se acorde timp pentru a modifica sau a retrage autorizațiile pentru produsele de protecție a plantelor care conțin fluorură de sulfuril care nu respectă condițiile de aprobare restricționate.
               
            
                  (10)
               
               
                  În ceea ce privește produsele de protecție a plantelor care conțin fluorură de sulfuril, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, această perioadă ar trebui să expire cel târziu la 18 luni de la intrarea în vigoare a prezentului regulament.
               
            
                  (11)
               
               
                  Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
               
            ADOPTĂ PREZENTUL REGULAMENT:
      Articolul 1
      Modificarea Regulamentului de punere în aplicare (UE) nr. 540/2011
      Anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.
      Articolul 2
      Măsuri tranzitorii
      Dacă este necesar, statele membre modifică sau retrag, în conformitate cu Regulamentul (CE) nr. 1107/2009, autorizațiile existente pentru produsele de protecție a plantelor care conțin fluorură de sulfuril ca substanță activă, până la 9 septembrie 2017.
      Articolul 3
      Perioada de grație
      Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 12 luni de la restricționarea sau retragerea autorizației respective.
      Articolul 4
      Intrarea în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 16 februarie 2017.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 309, 24.11.2009, p. 1.
      
         (2)  Directiva 2010/38/UE a Comisiei din 18 iunie 2010 de modificare a Directivei 91/414/CEE a Consiliului în vederea includerii substanței active fluorură de sulfuril (JO L 154, 19.6.2010, p. 21).
      
         (3)  Directiva 91/414/CEE a Consiliului din 15 iunie 1991 privind introducerea pe piață a produselor de uz fitosanitar (JO L 230, 19.8.1991, p. 1).
      
         (4)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).
      
         (5)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).
      
         (6)  Directiva 2009/84/CE a Comisiei din 28 iulie 2009 de modificare a Directivei 98/8/CE a Parlamentului European și a Consiliului în ceea ce privește includerea fluorurii de sulfuril ca substanță activă în anexa I la directivă (JO L 197, 29.7.2009, p. 67).
      
         ANEXĂ
         Coloana „Dispoziții specifice” a rândului 307, fluorură de sulfuril, din partea A a anexei la Regulamentul de punere în aplicare (UE) nr. 540/2011 se înlocuiește cu următorul text:
         
            „PARTEA A
            Se pot autoriza doar utilizările ca insecticid/nematocid (fumigant) aplicat de profesioniști în structuri etanșabile, cu condiția ca:
            
                        (a)
                     
                     
                        aceste structuri să fie goale; sau
                     
                  
                        (b)
                     
                     
                        dacă în utilajele fumigate sunt prezente alimente sau furaje, utilizatorii sau operatorii din sectorul alimentar să se asigure că intră în lanțul alimentar și furajer doar alimentele sau furajele care respectă limitele maxime de reziduuri existente pentru fluorura de sulfuril și pentru ionii de fluor stabilite prin Regulamentul (CE) nr. 396/2005 al Parlamentului European și al Consiliului (*1); în acest scop, utilizatorii și operatorii din sectorul alimentar pun în aplicare măsuri echivalente principiilor HACCP, astfel cum se prevede la articolul 5 din Regulamentul (CE) nr. 852/2004 al Parlamentului European și al Consiliului (*2); în special, utilizatorii trebuie să identifice punctele critice de control în care controlul este esențial pentru a împiedica depășirea limitelor maxime de reziduuri, să stabilească și să pună în aplicare proceduri de monitorizare eficiente în acel punct critic de control.
                     
                  PARTEA B
            Pentru aplicarea principiilor uniforme prevăzute la articolul 29 alineatul (6) din Regulamentul (CE) nr. 1107/2009, se ține seama de concluziile raportului de examinare privind fluorura de sulfuril, în special de apendicele I și II, astfel cum au fost definitivate în cadrul Comitetului permanent pentru plante, animale, produse alimentare și hrană pentru animale la 7 decembrie 2016.
            În cadrul acestei evaluări generale, statele membre trebuie să acorde o atenție deosebită:
            
                        —
                     
                     
                        riscului conferit de fluorul anorganic prin intermediul produselor contaminate, cum ar fi făina și tărâțele care au rămas în utilajul de măcinare în cursul fumigării sau boabele depozitate în silozurile din moară. Sunt necesare măsuri pentru a se asigura că doar produsele care respectă LMR-urile existente intră în lanțul alimentar sau furajer;
                     
                  
                        —
                     
                     
                        riscului pentru operatori și pentru lucrători, cum ar fi în cazul reintrării într-o structură fumigată după aerisire. Sunt necesare măsuri pentru a se asigura că aceștia poartă dispozitive de respirat sau alt echipament adecvat pentru protecția personală;
                     
                  
                        —
                     
                     
                        riscului pentru persoanele aflate întâmplător la fața locului, prin stabilirea unei zone de excludere adecvate în jurul structurii fumigate.
                     
                  Condițiile de autorizare trebuie să includă, acolo unde este cazul, măsuri de diminuare a riscurilor.
            Notificatorul transmite Comisiei, statelor membre și autorității, o dată la cinci ani, începând de la 30 iunie 2017, date de monitorizare privind concentrațiile troposferice de fluorură de sulfuril. Limita de detecție pentru analiză este de cel puțin 0,5 ppt (echivalentul a 2,1 ng fluorură de sulfuril/m3 de aer troposferic).